વ્હાઈટ વોશ એટલે કે ચૂનો કરવો. મધ્યમવર્ગીય ઘરોમાં દિવાળી કે શુભ પ્રસંગે ચૂનો કરવામાં આવે છે. સરકારી કચેરીઓમાં પણ વ્હાઈટ વોશ થાય છે. એટલે ઇંગ્લેન્ડ ટીમે આપણો વ્હાઈટ વોશ કર્યો, તે ઘણી મધ્યમવર્ગીય ઉપલબ્ધિ ગણી શકાય. વધારેમાં વધારે ઇંગ્લેન્ડની સરકાર ત્યાંના છાપાઓમાં આખા પાનાની જાહેરખબર આપી આવી ઉપલબ્ધિ અંગે લોકો આગળ ડંફાશ મારી શકે. બાકી છોટે નવાબ કરે છે એવો કોક રોયલ પેઇન્ટ કર્યો હોત તો કદાચ ઇંગ્લેન્ડનાં કહેવાતાં સ્ટેટસ મુજબનું થાત. પણ ઘર ધોળાવવા અને આ ટેસ્ટ સિરીઝના વ્હાઈટ વોશ વચ્ચે એક બાબત ઉડીને આંખે વળગે એવી એ છે કે બંનેમાં વરસાદ વિઘ્ન બની શકે છે. ઈંગ્લેન્ડનાં મોસમનો તો આમ પણ કોઈ ભરોસો નથી, અને છેલ્લી ટેસ્ટ સિરીઝમાં વરસાદ ભારત માટે પણ ભરોસા કરવા લાયક સાબિત નથી થયો!